L'article 19 de la Llei 1/1998, de 7 de gener, de política lingüística, disposa que els ciutadans i les ciutadanes de Catalunya tenen dret a l'ús de la forma normativament correcta en català dels seus noms i cognoms i a incloure la conjunció "i" entre els cognoms.
El mateix article estableix que les persones interessades poden obtenir la constància de la forma normativament correcta en català dels seus noms i cognoms en el Registre Civil, sigui quina sigui la data de la imposició, per simple manifestació a la persona encarregada del Registre, amb l'aportació dels documents que n'acreditin la correcció lingüística, els quals s'han d'establir per reglament.
Les normes precedents són aplicables als noms i cognoms aranesos respecte a la normativa lingüística aranesa.
D'altra banda, la Llei 8/1991, de 3 de maig, sobre l'autoritat lingüística de l'Institut d'Estudis Catalans, el reconeix com a institució encarregada d'establir i actualitzar la normativa lingüística del català, per la qual cosa l'acreditació de la correcció de la forma dels noms i cognoms ha de ser feta d'acord amb les normes ortogràfiques de l'Institut d'Estudis Catalans.
Pel que fa a la correcció de la forma dels noms i cognoms aranesos, s'ha de fer d'acord amb la normativa lingüística aranesa, continguda en les normes ortogràfiques de la llengua occitana aplicables a l'aranès, aprovades pel Decret 57/1983, de 14 de gener.
El present Decret té per objecte el desplegament de l'article 19 de la Llei de política lingüística, i establir els documents que acrediten la correcció lingüística dels noms i cognoms.
Pel que fa al procediment per obtenir la substitució de les grafies normativament incorrectes per les correctes, la disposició addicional 4 de la Llei de política lingüística es remet al que preveu l'article 2 de la Llei de l'Estat 17/1977, de 4 de gener, sobre reforma de l'article 54 de la Llei del Registre Civil.
Per raó d'aquesta remissió, el procediment és el de la simple manifestació a la persona encarregada del Registre feta per la persona interessada o el seu representant legal.
D'acord amb el dictamen de la Comissió Jurídica Assessora, a proposta del conseller de Cultura i de la consellera de Justícia i de conformitat amb el Govern,
1.1 La constància en el Registre Civil de la forma normativament correcta en català o en aranès dels noms i cognoms dels ciutadans i les ciutadanes de Catalunya es pot obtenir mitjançant alguna de les actuacions següents:
a) Correcció de la grafia normativament incorrecta dels noms i cognoms.
b) Constància de la conjunció "i" entre cognoms.
c) Substitució del nom inscrit en qualsevol llengua per l'equivalent onomàstic en català o en aranès.
1.2 La constància registral de la forma normativament correcta dels noms i cognoms s'obté per simple manifestació de les persones interessades o dels seus representants legals a la persona encarregada del Registre Civil.
Per obtenir la correcció de la grafia normativament incorrecta de noms i cognoms s'ha d'aportar una certificació que n'acrediti la correcció lingüística.
No és necessària la certificació per obtenir la constància de la conjunció "i" entre cognoms, ni per a la substitució del nom inscrit en qualsevol llengua per l'equivalent onomàstic en català o en aranès.
2.1 La grafia normativament correcta en català dels noms i cognoms s'acredita mitjançant un certificat en el qual ha de constar que la forma proposada s'adequa a la normativa de l'Institut d'Estudis Catalans.
2.2 El certificat ha ser lliurat per l'Institut d'Estudis Catalans o per la Direcció General de Política Lingüística de la Generalitat de Catalunya.
3.1 La grafia normativament correcta en aranès dels noms i cognoms s'acredita mitjançant un certificat en el qual ha de constar que la forma proposada s'adequa a la normativa occitana aplicable a l'aranès, aprovada pel Decret 57/1983, de 14 de gener.
3.2 El certificat ha de ser lliurat per l'Oficina de Foment i Ensenyament de l'Aranès del Consell General d'Aran.
Barcelona, 30 de juliol de 1998